ศาลตั้งแผนก คดีวินัยการคลัง
จากกรณีที่คณะกรรมาธิการ (กมธ.) ยกร่างรัฐธรรมนูญ จะมีการยกร่างรัฐธรรมนูญในมาตรา (3/1/4) 3 โดยบัญญัติให้มีแผนกคดีวินัยการคลังและการงบประมาณในศาลปกครองกลางและศาลปกครองสูงสุด เพื่อให้สอดคล้องและสัมพันธ์กับหมวดการคลังและการงบประมาณ ที่มีการวางหลักการไว้หลายเรื่อง เช่น เงินแผ่นดิน การจัดทำงบประมาณ
14 เม.ย. 2558

จากกรณีที่คณะกรรมาธิการ (กมธ.) ยกร่างรัฐธรรมนูญ จะมีการยกร่างรัฐธรรมนูญในมาตรา (3/1/4) 3 โดยบัญญัติให้มีแผนกคดีวินัยการคลังและการงบประมาณในศาลปกครองกลางและศาลปกครองสูงสุด เพื่อให้สอดคล้องและสัมพันธ์กับหมวดการคลังและการงบประมาณ ที่มีการวางหลักการไว้หลายเรื่อง เช่น เงินแผ่นดิน การจัดทำงบประมาณ
นอกจากนี้ หากบุคคลใดทำผิดต่องบวินัยการคลังและก่อให้เกิดความเสียหายก็จะถูกฟ้องร้องไปยังศาลปกครอง โดยองค์กรที่จะทำหน้าที่ฟ้องร้องได้อาจจะเป็นคณะกรรมการตรวจเงินแผ่นดิน หรือสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.)
นายไพโรจน์ มินเด็น ตุลาการหัวหน้าคณะศาลปกครองชั้นต้นประจำศาลปกครองสูงสุด โฆษกศาลปกครอง เปิดเผยว่า ศาลปกครองได้มีคำสั่งประธานศาลปกครองสูงสุด ที่ 41/2558 ลงวันที่ 8 เม.ย. 2558 เรื่อง แต่งตั้งคณะกรรมการศึกษาเตรียมการจัดตั้งแผนกคดีวินัยการคลังและการงบประมาณในศาลปกครอง โดยคณะกรรมการชุดนี้มีอำนาจหน้าที่ในการกำหนดทิศทางนโยบาย แผนงาน และโครงการที่จำเป็นสำหรับการรองรับการจัดตั้งแผนกคดีวินัยการคลังและการงบประมาณในศาลปกครอง ศึกษา วิเคราะห์ และเสนอแนะเกี่ยวกับรูปแบบ วิธีการ รวมทั้งลักษณะพิเศษเฉพาะของคดีปกครองที่เกี่ยวกับวินัยการคลังและการงบประมาณ เพื่อเตรียมความพร้อมในการจัดตั้งแผนกคดีวินัยการคลังและการงบประมาณในศาลปกครองต่อไป ตลอดจนศึกษาเกี่ยวกับวิธีพิจารณาคดีและการบังคับคดีของศาลที่เหมาะสม
นอกจากนี้ ศาลปกครองยังได้จัดเตรียมความพร้อมในด้านต่างๆ อาทิ เชิญวิทยากรผู้ที่มีความรู้ความเชี่ยวชาญเกี่ยวกับวินัยการคลังและงบประมาณมาบรรยายให้ความรู้แก่บุคลากรของศาลปกครอง จัดทำคู่มือเกี่ยวกับประเภทคดีวินัยการคลังและการงบประมาณเพื่อให้การปฏิบัติหน้าที่มีประสิทธิภาพมากยิ่งขึ้น